Այցի ընթացքում քննարկված կարևորագույն թեմաներից էր Հայաստան-Եվրամիություն հարաբերությունների զարգացումն ու դրանց հետագա ընդլայնումը: Փաշինյանն աշխատանքային առաջին օրը հայտարարեց, որ Համապարփակ և ընդլայնված գործընկերության մասին համաձայնագրի ստորագրումը նոր էջ է բացել ԵՄ-ի հետ Հայաստանի հարաբերություններում: Նրա համոզմամբ՝ դրա արդյունավետ իրականացումը կնպաստի ժողովրդավարության և մարդու իրավունքների ամրապնդմանը, ավելի լավ ներդրումային միջավայրի ստեղծմանը, գործարարության կայունության և կանխատեսելիության մակարդակի բարձրացմանը: Այս համատեքստում ԵՄ հանձնակատար Մոգերինին նշեց, որ նախաձեռնած արմատական բարեփոխումների ճանապարհին Հայաստանը կարող է հենվել Եվրամիության վրա: «Ես վստահ եմ, որ մեր համագործակցությունն ունենալու է պայծառ ապագա, մենք պատրաստ ենք օժանդակելու Ձեր երկրում տեղի ունեցող բարեփոխումներին»,- ասաց նա: